فطرت پسندی

فطرت پسند   ایک ادبی تحریک ہے جو انیسویں صدی کے نصف آخر میں نمودار ہوئی۔ فرانسیسی ادیب ایمیل زولا نے ناول نگاری کے لیے اس ادبی مسلک کو اختیار کیا۔ کامل معروضیت، اہم اور غیر اہم جزئیات و تفصیلات کا ہجوم، جنس کے بیان میں جزئیات نگاری کے ادیبانہ استحقاق کا نا جائز استعمال، مواد اور موضوع کے انتخاب میں کامل آزادی، ہر قسم کے مواد کو ادب کا موضوع بنانے پر اصرار، ادب میں تہذیبی مشن سے آزاد آدم فطری کی پیشکش یعنی آدم فطری کے جذبات و احساسات کی ترجمانی کا دعویٰ فطرت نگاری کی نمایاں خصوصیات ہیں۔ابو الاعجاز حفیظ صدیقی، کشاف تنقیدی اصطلاحات، مقتدرہ قومی زبان اسلام آباد، 1985ء، ص 135

ادب میں، بالخصوص فکشن نگاری میں، فطرت پسندی کا اس وقت چرچا ہوا جب انیسویں صدی عیسوی میں چونکا دینے والے نزاعی سائنسی تصورات اور معاشرتی تجزیے کے نئے امکانات سامنے آئے۔ جو ادیب فطرت پسندی کی راہ پر چلنا چاہتے تھے اور زندگی کی نئی تعبیروں کے جویا تھے ان کی توجہ معاشرتی ماحول کی عکاسی پر مرکوز ہو گئی۔ ان کی نظر معاشرے کی کمیوں اور نا ہمواریوں اور انسانوں کی خامیوں پر جمی رہی۔ انسانیت کو فطرت پسندانہ نقطہ نظر سے دیکھنے والوں کا جھکاؤ داخلیت کی طرف تھا اور ان کی تحریروں میں ایک خاص وضع کی حزن آمیز متانت پائی جاتی تھی۔ فطرت پسندانہ ناول لکھنے والوں میں اولیت کا سہرا تو شاید گون کور (Goncourt) برادران کے سر بندھے لیکن اس طرز کی ناول نگاری کا بے تاج بادشاہ زولا ہی کو قرار دیا جاتا ہے۔ زولا نے انیسویں صدی عیسوی کے آخر میں ان نظریات کے پرچار کے لیے متعدد ناول لکھے جن کو وہ معاشرے کا پوست کنده احوال رقم کرنے کے لیے موزوں سمجھتا تھا۔ اس کی رائے میں ماحول اور موروثی خصائص کے جبر سے انسانوں کا رہائی پانا محال تھا۔ انھیں دو عناصر کے ٹکراؤ اور ٹھیراؤ سے ان کی زندگیوں اور اعمال کا تعین ہوتا تھا۔ زولا کے خیال میں ناول نگار پر لازم تھا کہ جیتے جاگتے معاشرے کو اسی طرح چیر پھاڑ کر دیکھے جیسے ڈاکٹر لاشوں کو چیرتے پھاڑتے ہیں۔

 حوالہ جات 

زمرہ:ویکی ڈیٹا سے مطابقت رکھنے والی مختصر تفصیل
زمرہ:ادبی تحریکیں
زمرہ:اصناف فلم
زمرہ:انیسویں صدی کا ادب
زمرہ:ثقافتی تاریخ
زمرہ:فنی تحریکیں
زمرہ:ادب